Iktatószám: SZO/185-13/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**Jogi- Ügyrendi, Szociális Bizottsága**

**2016. június 28-ai rendes nyilvános ülésére**

**Tárgy: A Jogi- Ügyrendi, Szociális Bizottság Szervezeti és Működési Szabályzatának módosítása**

**Az előterjesztő:** dr. Gelencsér Anita bizottsági elnök

**Készítette:**  dr. Lengyel Katalin Nóra jogász

**Törvényességi szempontból ellenőrizte:** dr. Márkus Mirtill aljegyző

dr. Gelencsér Anita

bizottsági elnök

**1.**

**Tárgy és tényállás ismertetése**

Tisztelt Bizottság!

A 2016. április 21-ei rendes bizottsági ülésünkön 40/2016. (IV.21.) sz. határozattal egyhangúlag – 2 igen szavazattal – fogadtuk el „Hévíz Város Önkormányzat Képviselő-testülete Bizottságai üléseinek időpont-változtatására vonatkozó javaslat” című előterjesztés határozati javaslatában foglaltakat azzal, hogy a bizottság rendes ülését a képviselő-testületi ülés hetén, keddi napon javasoljuk tartani, a bizottsági állásfoglalások ismertetését pedig a Polgármesteri Hivatal számára célszerűbb megoldás szerint javasoljuk intézni.

A javaslatban foglaltaknak megfelelően a bizottsági SZMSZ-ben is módosítani szükséges az érintett rendelkezéseket.

Az SZMSZ 3.§ (1) bekezdésében a rendes ülés napját szükséges módosítani: „A bizottság rendes ülését a testületi ülés hetén, keddi napon tartja. Szükség esetén munkatervet alkot.”

Az SZMSZ 15.§ (4) bekezdése, mely jelenleg úgy szól, hogy: „A bizottság előterjesztésről kialakított állásfoglalását az előterjesztéshez kell csatolni. Sürgős esetben a képviselő-testület ülésén az szóban is ismertethető.” úgy módosulna, hogy: „A bizottság előterjesztésről kialakított állásfoglalása a bizottsági ülést követő napon írásban kerül megküldésre a polgármester és a képviselő-testület tagjai részére.”

Az SZMSZ 20.§ (6) bekezdését „A bizottság döntéseiről a bizottság elnöke 3 napon belül írásban tájékoztatja a polgármestert.” törlésre javaslom, mivel a rendelkezésre az új rend bevezetésével nem lesz szükség.

Az előterjesztés melléklete tartalmazza jelen előterjesztésben ismertetett javaslatoknak megfelelően módosított, egységes szerkezetbe foglalt bizottsági SZMSZ-t.

Kérem a Tisztelt Bizottságot a Szervezeti és Működési Szabályzat módosításának elfogadására.

**2.**

**Határozati javaslat**

Hévíz Város Önkormányzat Képviselő-testülete Jogi- Ügyrendi, Szociális Bizottsága 20/2014. (XI.20.) számú határozatával jóváhagyott Szervezeti és Működési Szabályzatát (a továbbiakban: SZMSZ) a következők szerint módosítja:

1. Az SZMSZ 3.§ (1) bekezdése helyébe a következő rendelkezés lép:

*„A bizottság rendes ülését a testületi ülés hetén, keddi napon tartja. Szükség esetén munkatervet alkot.”*

2. Az SZMSZ 15.§ (4) bekezdése helyébe a következő rendelkezés lép:

*„A bizottság előterjesztésről kialakított állásfoglalása a bizottsági ülést követő napon írásban kerül megküldésre a polgármester és a képviselő-testület tagjai részére.”*

3. AZ SZMSZ 20.§ (6) bekezdése a hatályát veszti.

4. Az SZMSZ módosítása 2016. július 1-jén lép hatályba.

Felelős: dr. Gelencsér Anita bizottsági elnök

Határidő: 2016. július 1.

**Hévíz Város Önkormányzat Képviselő-testülete**

**Jogi- Ügyrendi, Szociális Bizottsága**

**Szervezeti és Működési Szabályzata**

Hévíz Város Önkormányzat Képviselő-testülete Jogi- Ügyrendi, Szociális Bizottsága a Képviselő-testület és Szervei Szervezeti és Működési Szabályzatáról szóló 34/2014. (X.30.) önkormányzati rendelet 63 §. (7) bekezdés felhatalmazása alapján a Jogi- Ügyrendi, Szociális Bizottság Szervezeti és Működési Szabályzatát (a továbbiakban: SzMSz.) a következők szerint állapítja meg:

1. **A bizottság elnevezése, jogállása**
2. § (1) A bizottság elnevezése: Hévíz Város Önkormányzat Képviselő-testülete Jogi- Ügyrendi, Szociális Bizottsága.

(2) A bizottság rövidített neve: JÜSZB.

(3) A bizottság nem jogi személy.

(4) A bizottság székhelye: 8380 Hévíz, Kossuth Lajos utca 1.

(5) A bizottságot a bizottság elnöke képviseli.

(6) A bizottság pecsétje: téglalap alakú, felirata a „Hévíz Város Önkormányzat Képviselő-testülete Jogi- Ügyrendi, Szociális Bizottság” elnevezését tartalmazza.

1. §. A bizottság tagjainak száma 3 fő. A tagok közül képviselő 2 fő, nem képviselő bizottsági tag 1 fő. A bizottság tagjainak névsorát az 1. sz. melléklet tartalmazza.
2. **A bizottság ülései, együttes, nyilvános és zárt ülések**

3. § (1) A bizottság rendes ülését a testületi ülés hetén, keddi napon tartja. Szükség esetén munkatervet alkot.

(2) A bizottság július hónapban nem ülésezik.

(3)A bizottság ülését a Városházán - Hévíz, Kossuth L. u. 1. sz. alatt- tartja. Az ülés esetenként a meghívóban jelzett más helyszínre is összehívható.

(4) Rendkívüli ülés összehívása esetén az összehívásra vonatkozó formai követelmények mellőzhetők. Sürgős, halasztást nem tűrő esetben a meghívó az ülés napján is megküldhető, ekkor el lehet tekinteni az írásbeliségtől, de a sürgősség okát és a napirendet ez esetben is közölni kell.

(5) A bizottság ülését haladéktalanul össze kell hívni a hatáskörébe tartozó olyan halaszthatatlan ügyben, amelyben a késedelem jelentős kárral, vagy egyéb hátránnyal járna.

(6) A bizottság ülésére meg kell hívni a polgármestert, nem képviselő-testület tagjai közül választott alpolgármester a jegyzőt, aljegyzőt. Az ülésre a napirend tárgyában szakértelemmel rendelkező személy is meghívható. Az ülés helyéről, időpontjáról és napirendjéről a képviselő-testület nem bizottsági tag tagjait tájékoztatni kell. A Polgármesteri Hivatal osztályvezetői tanácskozási joggal vesznek részt, a szakterületük szerint illetékes bizottság ülésén.

(7) A bizottsági ülés akkor határozatképes, ha azon a bizottsági tagoknak több mint fele jelen van.

(8) A bizottság döntéshozatalából történő kizárására a képviselői kizárásra vonatkozó szabályokat kell alkalmazni.

(9) A bizottság más bizottsággal együttműködhet, együttes ülést tarthat, az együttes ülésről egy jegyzőkönyv készül. Az együttes bizottsági ülést, az érintett bizottsági elnökök megállapodása szerinti bizottság elnöke vezeti le.

4.§ (1) A bizottság Magyarország helyi önkormányzatairól szóló törvény által meghatározott esetekben zárt ülést tart.

(2) A zárt ülésen a Magyarország helyi önkormányzatairól szóló törvényben meghatározott személyek vehetnek részt.

(3) A közérdekű adat és közérdekből nyilvános adat megismerésének lehetőségét zárt ülés tartása esetén is biztosítani kell. A zárt ülésen hozott döntés, a személyes adatok védelmére tekintettel, nyilvános.

1. **A bizottság meghívója**

5. § (1) A meghívó tartalmazza:

a) az ülés időpontját és helyét,

b) az ülés nyilvánosságát, vagy zártságát, vagy zártságára vonatkozó javaslatot (napirend megjelölésével),

c) a megtárgyalásra javasolt napirendeket és azok előadóját,

d) utalást az előterjesztés szóbeli jellegére,

e) a meghívottak megnevezését,

f) a bizottsági elnök aláírását, és a bizottsági bélyegző lenyomatát.

(2) A meghívóban szereplő napirendi pontok sorrendjét célszerűen kell összeállítani

1. **Az előterjesztések**

6. § (1) A bizottság tárgyalási anyaga általában írásos előterjesztés.

(2) A bizottsági elnök kivételesen, a rendeletalkotás kivételével, szóbeli előterjesztésre is jogosult. A határozati javaslatot szóbeli előterjesztéskor is írásban kell benyújtani.

(3) Indokolt esetben a bizottsági elnök engedélyezheti az írásos előterjesztésnek és határozati javaslatnak az ülésen történő kiosztását.

(4) A bizottsági ülés előterjesztéseinek tartalmi, formai követelményeire a képviselő-testületi ülés előterjesztéseinek tartalmi formai követelményei alkalmazandók.

(5) Az előterjesztő felelős a tárgyalásra és döntésre alkalmas előterjesztés elkészítéséért.

7. § (1) A napirendi javaslatban nem szereplő előterjesztés sürgős tárgyalását javasolhatja a bizottságnak:

a) a bizottság elnöke,

b) a bizottság tagjainak legalább egyharmada,

d) a polgármester, alpolgármester

e) a jegyző.

(2) A sürgősségi indítványt - legkésőbb a bizottság ülését megelőző munkanapon 12 óráig – a bizottság elnökéhez írásban kell benyújtani. Az indítványnak tartalmaznia kell a kidolgozott előterjesztést, a sürgősség indokát, a döntési javaslatot, és az előterjesztő aláírását.

(3) A sürgősségi indítvány tárgyalásáról, vagy elnapolásáról a bizottság vita nélkül dönt.

(4) A sürgősségi indítvány támogatottsága esetén a főnapirendi pontok végén, a kérdéseket, bejelentéseket megelőzően kerül megtárgyalásra.

(5) A bizottsági elnök javaslatot tesz az ülés napirendjére, melyhez a bizottsági tagjai és a jegyző módosító indítványt terjeszthetnek elő. A napirendről a bizottság vita nélkül határoz.

1. **A nyilvánosság biztosítása**

8. §(1) A bizottság ülés időpontjáról, helyéről és tervezett napirendjéről a bizottsági elnök az ülés előtt a Városi Televízió képújságja útján és a meghívónak az önkormányzat honlapján való közzétételével értesíti a lakosságot.

(2) A bizottság ülései - a zárt ülés kivételével - nyilvánosak. A hallgatóság a bizottsági tagoknak fenntartott helyen kívül foglal helyet. Az ülés rendjének zavarása esetén a bizottság elnöke a hallgatóságot vagy annak egy részét az ülésről kiutasíthatja.

(4) A közérdekű adat és közérdekből nyilvános adat megismerésének lehetőségét zárt ülés tartása esetén is biztosítani kell. A zárt ülésen hozott bizottsági döntés, a személyes adatok védelmére tekintettel, nyilvános.

(5) A zárt ülés jegyzőkönyvébe a Magyarország helyi önkormányzatairól szóló törvényben meghatározott személyek vehetnek részt bekezdésben meghatározott személyek tekinthetnek be azzal, hogy a zárt ülésre meghívott a zárt ülés jegyzőkönyvének kizárólag azon részébe tekinthet be, melyre meghívást kapott vagy melyen részt vehetett.

(6) A bizottság nyilvános ülésének előterjesztései az információs önrendelkezési jogról és az információ szabadságról szóló törvény rendelkezései szerint a www.onkormanyzat.heviz.hu honlapon történő közzététellel nyilvánosak.

1. **A bizottság ülésének vezetése**

9.§ (1) A bizottság ülését a bizottság elnöke, akadályoztatása esetén az elnök által írásban kijelölt képviselő bizottsági tag vezeti, és ennek keretében gyakorolja az elnöki jogköröket.

(2) Az ülés megnyitásakor, valamint határozathozatal előtt a bizottsági elnök számszerűen megállapítja a határozatképességet, melyet az ülés teljes időszaka alatt köteles figyelemmel kísérni.

(3) Az ülés akkor határozatképes, ha a bizottság tagjainak több mint fele jelen van.

(4) Ha a bizottság nem határozatképes, a bizottsági elnök megkísérli a határozatképesség helyreállítását. Amennyiben ez nem vezet eredményre, a bizottsági elnök megállapítja a hiányzó bizottsági tagok névsorát, és az ülést határozott időtartamra felfüggeszti. Ennek letelte után sem válik határozatképessé a bizottság, akkor az ülést berekeszti. Jelenlévőnek kell tekinteni a bizottsági tagot, ha az ülésteremben tartózkodik. A betöltetlen bizottsági tag helyet és a kizárt bizottsági tagot a határozatképesség szempontjából betöltöttnek, valamint jelenlévőnek kell tekinteni.

(5) Határozatképtelenség esetén az ülést el kell napolni, vagy be kell rekeszteni. Amennyiben a bizottság másként nem rendelkezik, a bizottság elnökének 3 napon belüli időpontra vagy úgy hogy a Képviselő-testület ülésig a bizottság álláspontját kialakíthassa az előterjesztésről bizottság ülését újból össze kell hívnia. A határozatképtelenség miatt elmaradt bizottsági ülést a bizottsági elnök az összehívásra vonatkozó formai követelmények mellőzésével három napon belüli időpontra újból összehívja.

(6) Ha a bizottság ülése közben válik határozatképtelenné, de maximum tizenöt perc felfüggesztés után a határozatképesség biztosított, az ülést tovább kell folytatni.

10. § (1) A bizottsági elnök ülésvezetési feladatai, jogkörei:

a) az ülés megnyitása, berekesztése, szünet elrendelése,

b) határozatképesség megállapítása és annak folyamatos figyelemmel kísérése, a bizottság üléséről távolmaradó képviselők előzetes bejelentéséről a bizottság tájékoztatása,

c) napirendi javaslat előterjesztése,

d) az ülés vezetése, a szó megadása bejelentkezési sorrendben,

e) a szó megtagadása, a szó megvonása, amennyiben annak megadása, a szervezeti és működési szabályzat hozzászólások időkeretének korlátozására vonatkozó szabályába ütközik,

f) az ülés rendjének biztosítása,

g) javaslattételi jog az ülés félbeszakítására,

h) e rendelet rendelkezéseinek betartása és betartatása,

i) szavaztatás,

j) a szavazás eredményének megállapítása.

(2) A bizottsági elnök minden előterjesztés felett külön nyit vitát, de egyes napirendek összevont tárgyalását is javasolhatja. Erről a bizottság vita nélkül dönt. Napirendek összevont tárgyalása esetén a határozathozatal külön-külön történik.

(3) Az írásos előterjesztést az előterjesztő a vita előtt legfeljebb három perc időtartamban kiegészítheti.

(4) A hozzászólásokat megelőzően az előterjesztőhöz a bizottsági tagok és a tanácskozási joggal meghívottak kérdést intézhetnek, amelyre azonnal válaszol.

(5) A hozzászólások leghosszabb időtartama három perc. A bizottság tagjai az egyes napirendek tárgyalásánál ismételt hozzászólásuk esetén további kettő percet használhatnak fel. A hozzászólás időkeretét túllépőtől a bizottsági elnök figyelmeztetés után a szót megvonhatja. A szavazás elindítását követően kérdezni, hozzászólni már nem lehet. A szavazás elindításának kell tekinteni a bizottság elnöke erre vonatkozó felhívását.

(6) A bizottság elnök javaslatára a bizottság hozzászólást biztosíthat, az ülésen részt vevő választópolgárnak, ha azt a választópolgár indokaival alátámasztva kéri. A hozzászólás biztosításáról a bizottság vita nélkül dönt. A hozzászólás időkeretét a bizottsági elnök állapítja meg.

(7) A bizottsági elnök véleményét a vita során önálló időkeret nélküli, soron kívüli hozzászólásban nyilváníthatja ki.

(8) Törvényességi észrevétel esetén a jegyző a vitában három perces időtartamban, több alkalommal is soron kívül hozzászólhat.

(9) A vita lezárása után személyes megjegyzést tehet, legfeljebb három perc időtartamban az, aki személyét ért kritikára kíván válaszolni, illetve álláspontja miatt a vita során keletkezett félreértést kívánja tisztázni.

(10) A bizottsági elnök a vitát lezárja, amennyiben további hozzászóló nincs.

(11) A vitát a bizottság - a napirend tárgyalásának elhúzódása miatt - a bizottsági elnök javaslatára, vagy ügyrendi javaslatra vita nélkül hozott határozatával bármikor lezárhatja.

(12) A határozati javaslat módosítására vagy kiegészítésére irányuló indítványt a vita lezárásáig - a javaslat szövegének pontos meghatározásával – kell megfogalmazni.

(13) Az előterjesztés napirendről történő levételét, a bizottsági elnök vagy az előterjesztő kezdeményezheti. Erről a bizottság vita nélkül határoz.

1. **Kérdés, bejelentés**

11. § (1) A bizottság tagja önkormányzati ügyekben a polgármesterhez, a képviselő-testület tagjaihoz, a bizottság elnökéhez, a jegyzőhöz kérdést intézhet.

(2) A kérdés önkormányzati ügyekben felvilágosítás, tájékoztatás kérése.

12. § (1) A kérdést a képviselő-testület ülésén kell megválaszolni, ha azt a címzett az ülés előtt legalább három nappal megkapta.

(2) A bizottság ülésén benyújtott kérdést az ülésen, vagy legkésőbb tizenöt napon belül kell írásban érdemi választ adni. Az írásos választ minden bizottsági tagnak meg kell küldeni.

13. § (1) A kérdések megválaszolása után a bizottsági elnök, a bizottsági tagok, a jegyző bejelentést tehetnek.

(2) A bejelentések nyomán szükséges intézkedések megtételéről és azok eredményéről a bizottsági elnök a bizottság soron következő ülésén tájékoztatást ad.

1. **A tanácskozás rendjének fenntartása**

14. § (1) A bizottság tagjai és a bizottság ülésén részt vevő minden jelenlévő köteles a tanácskozás rendjét tiszteletben tartani.

(2) Az ülés rendjének fenntartásáról a bizottsági elnök gondoskodik.

(3) A tanácskozás rendjének megtartása érdekében a bizottsági elnök:

a) a tárgytól eltérő vagy ugyanazon érveket megismétlő felszólalót figyelmezteti, ismétlődő esetben megvonja tőle a szót,

b) rendre utasítja a felszólalót, aki a bizottsági üléséhez méltatlan, zavaró magatartást tanúsít,

c) rendzavarás esetén figyelmezteti a rendbontót, súlyos esetben - a bizottsági tag kivételével - a helyiség elhagyására kötelezi. Ha a rendzavarás a tanácskozás folyatását lehetetlenné teszi, a bizottsági elnök az ülést határozott időre félbeszakítja.

(4) A bizottsági elnök által a rend fenntartása érdekében tett intézkedések ellen felszólalni, azokat visszautasítani vagy azokkal vitába szállni nem lehet.

1. **A bizottság feladat- és hatásköre**

15. § (1) A képviselő-testület határozza meg a bizottság feladat- és hatásköreit, azokat az előterjesztéseket, amelyeket bizottság nyújt be, továbbá amely előterjesztések a bizottság állásfoglalásával nyújthatók be a képviselő-testületnek. A bizottság feladat és hatásköreit a 2. melléklet tartalmazza.

(2) A bizottság feladatkörébe tartozó ügyekben:

a) kezdeményezi, előkészíti a képviselő-testület döntéseit,

b) szervezi a képviselő-testület döntéseinek végrehajtását,

c) kezdeményezi valamely előterjesztés vagy indítvány sürgősségi tárgyalását,

d) állást foglal a képviselő-testület elé kerülő előterjesztésekről,

e) ellátja a képviselő-testület által esetenként meghatározott feladatokat.

(3) Indokolt - elsősorban sürgős esetben - a polgármester bizottsági állásfoglalás nélkül is nyújthat be előterjesztést, melyet az előterjesztésben meg kell indokolni.

(4) A bizottság előterjesztésről kialakított állásfoglalása a bizottsági ülést követő napon írásban kerül megküldésre a polgármester és a képviselő-testület tagjai részére.

(5) A bizottság tevékenységéről a képviselő-testület megbízatásának időtartama alatt egy alkalommal beszámol.

(6) A bizottság közötti hatásköri összeütközés esetén a képviselő-testület dönt.

1. **A döntéshozatali eljárás**

16. § (1) Az előterjesztő az előterjesztését visszavonhatja. Amennyiben az előterjesztés visszavonására az ülés napirendjének megállapítása előtt kerül sor, akkor az előterjesztés nem vehető napirendre. Amennyiben az előterjesztő a vita során vonja vissza az előterjesztését, ennek engedélyezéséről a bizottság vita nélkül dönt.

(2) A bizottsági elnök az ülésen megfogalmazott módosító, vagy kiegészítő indítványokat a következő sorrendben bocsátja szavazásra:

a) amennyiben egy megfogalmazott módosító, vagy kiegészítő indítvány van akkor azt a beterjesztett javaslattal együtt, feltéve, hogy a bizottság tagjai közül ezzel szemben nem emel senki kifogást, kifogás esetén a b) pont szerint kell eljárni,

b) először a határozati javaslatot, vagy rendelet-tervezetet módosító, vagy kiegészítő indítványt kell szavazásra bocsátani, majd a döntési javaslat egészét,

c) a több módosító, kiegészítő javaslat esetén azokat a megfogalmazásuk sorrendjében kell szavazásra bocsátani, majd végül a határozati javaslat, és a rendelet egészét.

(3) A szavazás előtt a napirend előterjesztőjének jeleznie kell amennyiben az adott rész elhagyására, módosítására, kiegészítésére irányuló indítvány elfogadását nem támogatja.

(4) Választás, kinevezés, megbízás kitüntető cím, valamint díjak adományozása ügyében - ha a határozati javaslatban több személy szerepel - a bizottság úgynevezett „lépcsős” szavazással dönt. Ez úgy történik, hogy az a személy, aki az egyes szavazási fordulóban a legkevesebb szavazatot kapta, kiesik a következő fordulóból.

(5) Alternatívákat tartalmazó javaslat esetén, ha valamely javaslat megkapta a szükséges többséget, a szavazást nem kell folytatni. Ha a határozati javaslatnak több pontja van, azokról külön egyenként vagy együttesen lehet szavazni. Ha a határozat egyes pontjairól külön történik szavazás, ez esetben a végszavazás mellőzhető.

(6) Ha a bizottság két vagy több előterjesztést együtt vitatott meg a határozati javaslatok felett ez esetben is külön-külön kell szavazást elrendelni.

(7) A szavazatok összeszámlálása után a bizottsági elnök megállapítja a javaslat mellett, majd ellene szavazók és a szavazástól tartózkodók számát és kihirdeti a szavazás számszerű eredményét. A bizottsági tag kérésére ellenszavazatát a jegyzőkönyvben név szerint rögzíteni kell.

17. § (1) A bizottság a döntését nyílt szavazással vagy titkos szavazással hozza meg.

(2) A nyílt szavazás kézfelemeléssel, illetve név szerinti szavazással történik.

(3)Titkos szavazásra, a Magyarország helyi önkormányzatairól szóló törvényben meghatározott eseteken túlmenően, a bizottság eseti döntése alapján kerülhet sor. A titkos szavazást esetenként megválasztott, kettő bizottsági tagból álló szavazatszámláló bizottság bonyolítja le.

(4) A szavazás eredményének megállapításáról külön jegyzőkönyv készül.

18. § (1) Név szerinti szavazást kell tartani:

a) a bizottsági elnök indítványára,

b) ha azt a bizottság tagjainak legalább fele írásban kéri.

(2) Bármely bizottsági tag indítványt tehet név szerinti szavazásra. Az indítványról a bizottság vita nélkül dönt.

(3) Személyi kérdésben név szerinti szavazás nem tartható.

(4) Név szerinti szavazás esetén a bizottsági tagok nevét a bizottság elnöke „ABC” sorrendben felolvassa. A bizottsági tagok képviselők a nevük elhangzását követően "igen", "nem", "tartózkodom" nyilatkozattal szavaznak. A bizottság elnöke a nyilatkozatot a névsoron feltünteti, a szavazatokat összeszámlálja és a szavazás eredmény kihirdeti. A szavazás eredményét a jegyzőkönyvben külön rögzíteni kell.

19. § (1) Szavazni kizárólag személyesen lehet.

(2) A bizottság tagjai igennel vagy nemmel szavaznak, vagy tartózkodnak a szavazástól.

1. **A bizottság döntése**

20. § (1) A bizottság döntése a bizottság határozata.

(2) A bizottság határozata a rendelkezéseket tartalmazó rész mellett tartalmazza a végrehajtásért felelős megnevezését és a végrehajtás határidejét.

(3) A bizottság határozatát naptári év elejétől kezdődően külön-külön folyamatos sorszámmal és évszámmal kell ellátni.

(4) Hévíz Város Önkormányzat Képviselő-testülete Jogi- Ügyrendi, Szociális Bizottsága határozatának jelölése tartalmazza:

a) a határozat sorszámát arab számmal,

b) a „/” jelet,

c) a határozat meghozatalának évét arab számmal,

d) zárójelben a határozat meghozatalának hónapját római számmal és napját arab számmal,

e) a „JÜSZB határozat” kifejezést.

(5) Alakszerű határozatra vonatkozó szabályok mellőzésével kell jegyzőkönyvben rögzíteni:

a) a napirend elfogadásáról,

b) az ügyrendi kérdésről,

c) a feladat meghatározást nem tartalmazó előterjesztésről,

d) a hozzászólási jog biztosításáról,

e) a határozati javaslat, rendelet-tervezet módosítására, kiegészítésére tett javaslatról,

f) a döntési javaslat szavazategyenlőség miatti elutasításáról

szóló bizottsági döntéseket.

1. **Bizottsági jegyzőkönyv**

21. § (1) A bizottság üléséről a tanácskozás lényegét tartalmazó jegyzőkönyv és hangfelvétel készül.

(2) A jegyzőkönyvet a bizottság elnöke és egy tagja írja alá. Együttes bizottsági ülés esetén a jegyzőkönyvet valamennyi résztvevő bizottság elnöke, és 1-1 tagja írja alá.

(3) A jegyzőkönyvet 8 napon belül meg kell küldeni a jegyzőnek, aki azt a törvényesség szempontjából köteles megvizsgálni és az ülést követő 15 napon belül a Zala Megyei Kormányhivatalnak megküldeni.

(4) A jegyzőkönyv elkészítéséről a bizottsági koordinátor gondoskodik.

(5) Amennyiben zárt ülésre, vagy az ülés egy részének zárttá nyilvánítására kerül sor, akkor a zárt ülésről külön jegyzőkönyv készül.

1. **A bizottsági tag jogállása**

22.§ (1) A bizottság tagja képviselő és nem képviselő bizottsági tagok lehetnek. A bizottság elnöke csak képviselő lehet. A polgármester és az alpolgármesterek nem lehetnek bizottságnak tisztségviselői, bizottság tagjai. Nem lehet bizottság tagja a Polgármesteri Hivatal köztisztviselője és egyéb munkaviszonyban álló alkalmazottja.

(2) A bizottsági tagok jogai és kötelességei a bizottsági munkában azonosak.

(3) A bizottsági tag jogosult:

1. részt venni a bizottság döntései előkészítésében, meghozatalában és végrehajtásának szervezésében, ellenőrzésében,
2. kezdeményezni, hogy a bizottság vizsgálja felül határozatát,
3. a bizottság vagy elnök megbízás alapján képviselni a bizottságot, megbízatásának teljesítéséről, a képviseleti feladata ellátását követő ülésen, köteles beszámolni,
4. a bizottsági munkájához a képviselő-testület hivatalától igényelni a szükséges tájékoztatást és ügyviteli közreműködést,
5. javaslatot tenni a bizottság elnökének a bizottság feladatkörébe tartozó ügyek megtárgyalására,
6. kérni az írásban benyújtott hozzászólásának jegyzőkönyvhöz csatolását, illetve az ülésen elhangzott hozzászólása szószerinti szövegének jegyzőkönyvbe rögzítését.

(4) A bizottsági tag köteles:

1. közreműködni a bizottsági munkában,
2. írásban, vagy szóban előzetesen a bizottság elnökének bejelenteni, ha a bizottsági ülésen nem tud részt venni,
3. a tudomására jutott állami, szolgálati, üzleti (magán) titkot megőrizni, titoktartási kötelezettsége megbízatásának lejárta után is fennáll,
4. személyes érintettségét a vita előtt, illetőleg annak felmerülésekor bejelenteni,
5. felkérés alapján részt venni a bizottsági ülések előkészítésében, valamint a különböző vizsgálatokban
6. a keletkezett összeférhetetlenségi okot megszüntetni.

**14. A bizottság elnöke**

23.§ (1) A bizottsági elnök feladatai:

1. a bizottság működésével összefüggő feladatok

aa) összehívja és vezeti a bizottság ülését,

ab) ellátja a bizottság képviseletét, bizottság tagjának megbízást adhat képviseletre,

ac) segíti a bizottsági tagok munkáját,

ad) ellátja a képviselő-testület, a bizottság által meghatározott feladatokat.

ae) biztosítja a bizottság működésének nyilvánosságát, kapcsolatot tart a lakossággal,

af) a képviselő-testület ülésén ismerteti a bizottság döntését és a kisebbségi véleményt.

(2) A polgármester által felfüggesztett bizottsági döntést a soron következő bizottsági ülésen napirendre tűzi és megtárgyaltatja.

1. **Záró rendelkezések**

24.§ (1) A bizottság Szervezeti és Működési Szabályzata 2014. december 1. napján lép hatályba.

(2) A Jogi- Ügyrendi, Szociális Bizottság 20/2014. (XI.20.) számú határozatával hagyta jóvá.

Hévíz, 2014. november 20.

dr. Gelencsér Anita

bizottsági elnök

**1. melléklet**

**A Képviselő-testület Jogi- Ügyrendi, Szociális Bizottsága**

**tagjainak névsora és elérhetősége**

|  |  |  |  |
| --- | --- | --- | --- |
| **dr. Gelencsér Anita elnök** | Hévíz, Rózsa köz 2/A 4/7. | 20/9753-404 | [dr.gelencser.anita@gmail.com](mailto:dr.gelencser.anita@gmail.com) |
| **Gelencsér János tag** | Hévíz, Széchenyi u. 30. | 30/5524-258 | gelencserj@yahoo.com |
| **Péterné Bakos Marianna tag** | Hévíz, Szabó L. u. 23. | 30/589-0283 | bakos.mariann13@gmail.com |

**2. melléklet**

|  |  |
| --- | --- |
|  | **Jogi- Ügyrendi, Szociális Bizottság** |
| 1. | Állást foglal ügyrendi kérdésekben. |
| 2. | Közreműködik jogi szakértelmet igénylő döntéshozatal előkészítésében. |
| 3. | Figyelemmel kíséri a közbeszerzést. |
| 4. | Véleményezi a társulás keretében biztosított feladatellátással kapcsolatos ügyeket. |
| 5. | Részt vesz vezetői pályázatok kiírásában. |
| 6. | Vizsgálja az önkormányzati társulások feladatellátásának gazdaságosságát |
| 7. | Javaslatot tesz a polgármester jutalmának megállapítására. |
| 8. | Véleményezi a közérdekű kötelezettségvállalást. |
| 9. | Véleményezi önkormányzati rendeletben foglalt kitüntető cím adományozásának javaslatát. |
| 10. | Vagyonnyilatkozatok vizsgálata. |
| 11. | Képviselői összeférhetetlenség megállapítására irányuló javaslat. |
| 12. | Titkos szavazás lebonyolítása. |
| 13. | Tárgyalja a vonatkozó önkormányzati rendelet szerinti kitüntetési ügyet. |
| 14. | Véleményezi az előterjesztéseket jogi szempontból. |
| 15. | Minden önkormányzati rendelet-tervezetről állást foglal. |
| 16. | Állást foglal a szociális és egészségügyi tárgyú előterjesztésekről. |
| 17. | Közreműködik az idős politikai kialakításában, figyelemmel kíséri azok alakulását. |
| 18. | Szorgalmazza, szakmailag segíti a szociális ellátás és intézményi rendszerének (ide értve a bölcsődei kérdéseket is) fejlesztését |
| 19. | Figyelemmel kíséri az egészségpolitikát, az egészségügyi alapellátás körzeteinek kialakítását valamint az iskola-egészségügyi ellátást, a központi ügyeleti feladat-ellátást |

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **dr. Lengyel Katalin Nóra** | **ügyintéző** |  |  |
| **dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
|  | **egyeztetési kötelezettség** |  |  |
| **dr. Márkus Mirtill** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |